രഹസ്യത്തിന്റെ ചുരുളഴിയാതെ തുരങ്കം ന്യൂഡല്ഹി: ഡല്ഹി നിയമസഭ മന്ദിരത്തിന്റെ അടിയില് കണ്ടെത്തിയ പുരാതന രഹസ്യ തുരങ്കത്തെക്കുറിച്ചുള്ള ദുരൂഹതകള് കൂടുന്നു. 2016ല് തന്നെ ഈ തുരങ്കത്തെക്കുറിച്ചുള്ള വിവരങ്ങള് പുറത്തു വന്നിരുന്നു എന്നാണ് പുരാവസ്തു വിദഗ്ധര് പറയുന്നത്. വിശദമായ പരിശോധനകള്ക്കും കൃത്യമായ തെളിവുകള്ക്കും ശേഷം മാത്രമേ ഒരു നിഗമനത്തില് എത്തിച്ചേരാന് കഴിയൂ. ബ്രിട്ടീഷ് ഭരണ കാലത്തെ പഴയ സെക്രട്ടേറിയറ്റായിരുന്നു ഇന്നത്തെ ഡല്ഹി നിയമസഭ മന്ദിരം.ബ്രിട്ടീഷുകാര് ഭരണ കേന്ദ്രം കോല്ക്കത്തയില്നിന്നു ഡല്ഹിയിലേക്കു മാറ്റിയപ്പോള് 1912ല് പണികഴിപ്പിച്ചതാണിത്. ഡല്ഹി നിയമസഭ സ്പീക്കറായ രാം നിവാസ് ഗോയലാണ് കഴിഞ്ഞ വെള്ളിയാഴ്ച തുരങ്കം കണ്ടെത്തിയെന്ന വിവരം മാധ്യമങ്ങളെ വിളിച്ചറിയിച്ചത്. നിയമസഭ മന്ദിരത്തെ ചെങ്കോട്ടയുമായി ബന്ധിപ്പിച്ചിരുന്ന തുരങ്കം ആയിരുന്നു ഇതെന്നാണ് സ്പീക്കര് പറഞ്ഞത്. സ്വാതന്ത്ര്യസമര സേനാനികളെ കോടതിയിലേക്കു കൊണ്ടുവരാന് നിര്മിച്ച രഹസ്യ തുരങ്കമാണിതെന്നും സ്പീക്കര് പറഞ്ഞു. എന്നാല്, ഡല്ഹിയുടെ ചരിത്രം ആഴത്തില് വിശകലനം ചെയ്തിട്ടുള്ള ചരിത്രകാരന്മാര് ഈ സാധ്യതകള് തള്ളിക്കളയുകയാണ്. ശാസ്ത്രീയമായ കൂടുതല് പഠനങ്ങള് തുരങ്കത്തെക്കുറിച്ചു നടത്തണമെന്നാണ് ഇവര് പറയുന്നത്. തുരങ്കത്തെക്കുറിച്ച് പുരാവസ്തു ഉദ്യോഗസ്ഥര് പഠനം നടത്തേണ്ടതുണ്ട്. നിലവിലെ മെട്രോ റെയില് പാതയും ഫ്ളൈ ഓഫറുകളും തുരങ്കത്തിന്റെ പാതയെ മൂടിക്കളഞ്ഞിട്ടുണ്ടെങ്കില് അതു മറികടന്ന് പരിശോധന നടത്താനുള്ള ആധുനിക മാര്ഗങ്ങള് ഇപ്പോഴുണ്ടെന്നാണ് ആര്ക്കിയോളജിക്കല് സര്വേ ഓഫ് ഇന്ത്യയുടെ വാദം. തുരങ്കം ചെങ്കോട്ടയുമായി ബന്ധിപ്പിച്ചിരുന്നതാണെന്ന വാദവും അവര് തള്ളിക്കളയുന്നു. ചെങ്കോട്ടയില്നിന്ന് ഡല്ഹി നിയമസഭയിലേക്ക് ആറു കിലോമീറ്ററോളം നീളമുണ്ട്. ഒരാള്ക്ക് നിവര്ന്നു നില്ക്കാന് പോലും ഉയരമില്ലാത്ത തുരങ്കത്തിലൂടെ ഒരുപാട് പേരെ ഇത്രയും ദൂരം നടത്തിക്കൊണ്ടു വരാന് കഴിയില്ലെന്നാണ് ആര്ക്കിയോളജിക്കല് സര്വേ ഓഫ് ഇന്ത്യ ചൂണ്ടിക്കാട്ടുന്നത്.